ORDE do 24 de abril de 2008 pola que se aproban os estatutos do Colexio Oficial de Peritos e Enxeñeiros Técnicos Industriais de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/05/2008

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia, tendo a Consellería de Presidencia, Administracións Públicas e Xustiza asignadas as competencias nesta materia, en virtude do Decreto 37/2007, do 15 de marzo, polo que se establece a estrutura orgánica da citada consellería.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos á entrada en vigor desta lei adaptarán os seus estatutos a ela.
Dándolle cumprimento a esta disposición, o Colexio Oficial de Peritos e Enxeñeiros Técnicos Industriais de Ourense acordou en Asemblea Xeral Extraordinaria a aprobación dos estatutos. Posteriormente foron comunicados a esta consellería para os efectos da súa aprobación definitiva, despois da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, verificada a adecuación á legalidade dos devanditos estatutos e en uso das facultades que me foron conferidas,
DISPOÑO:
Artigo único.-Aprobar os estatutos do Colexio Oficial de Peritos e Enxeñeiros Técnicos Industriais de Ourense, que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, vinte e catro de abril de dous mil oito.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Estatutos particulares do Colexio Oficial de Peritos e Enxeñeiros Técnicos Industriais de Ourense
Título preliminar
Capítulo I
Disposicións xerais
Artigo 1º.-Organización corporativa.
1. Constitúe o obxecto destes estatutos a regulación da organización, competencias e funcionamento do Colexio Oficial de Peritos e Enxeñeiros Técnicos Industriais de Ourense.
2. O Colexio Oficial de Peritos e Enxeñeiros Técnicos Industriais de Ourense é unha corporación de dereito público, de carácter representativo da profesión, amparado pola lei e recoñecido polo Estado e a Comunidade Autónoma de Galicia, con personalidade xurídica propia e plena capacidade de obrar para o cumprimento dos seus fins.
Artigo 2º.-Réxime xurídico.
O colexio rexerase a partir deste momento pola Lei 2/1974, do 13 de febreiro, modificada pola Lei 74/1978, do 26 de decembro; pola Lei 7/1997, do 14 de abril; polo Real decreto lei 6/2000, do 23 de xuño; pola Lei 11/2001, do 18 de setembro, de colexios profesionais da Comunidade Autónoma de Galicia (DOG nº 189, do 28 de setembro)-(BOE nº 253, do 22 de outubro); así como polo Real decreto 104/2003, do 24 de xaneiro, polo que se aproban os estatutos xerais dos colexios oficiais de peritos e enxeñeiros técnicos industriais e do seu Consello Xeral (BOE nº 28, do 1 de febreiro), e demais lexislación aplicable, coas peculiaridades para este colexio que se regulan nos seguintes artigos destes estatutos.
Artigo 3º.-Alcance.
O colexio estará integrado polos titulados conforme os plans de estudos anteriores ao Real decreto 1497/1987, do 27 de novembro, ou conforme aos reais decretos 1462/1990, do 26 de outubro, e 1402, 1403, 1404, 1405 e 1406/1992, todos eles do 20 de novembro, e polos peritos industriais, sempre que estean en posesión do correspondente título con carácter oficial e validez en todo o territorio nacional, expedido, homologado ou recoñecido polo Estado, que o soliciten e cumpran os demais requisitos exixidos por estes estatutos.
Artigo 4º.-Ámbito territorial.
1. O ámbito territorial do Colexio Oficial de Peritos e Enxeñeiros Técnicos Industriais de Ourense abrangue toda a provincia de Ourense.
2. O seu domicilio fíxase na rúa Progreso nº 139 da cidade de Ourense, e poderase cambiar dentro da cidade por acordo da Xunta de Goberno e comunicación deste a todos os colexiados e aos organismos competentes.
3. O colexio poderá establecer delegacións ou demarcacións naquelas localidades, distintas da capitalidade, en que o considere conveniente.
Artigo 5º.-Relacións coas administracións.
1. O colexio profesional, nas cuestións relativas aos aspectos institucionais e corporativos, relacionarase coa Administración da Comunidade Autónoma de Galicia, a través da consellería competente en materia de colexios profesionais e, nas cuestións referentes ao contido da profesión, a través da consellería ou consellerías competentes ao respecto. Todo iso, sen prexuízo da competencia do Consello Galego de Enxeñeiros Técnicos Industriais, no campo da representación no ámbito galego da profesión.
2. O colexio, en todo o que atinxe aos contidos da súa profesión e aos aspectos institucionais e corporativos considerados nas leis, relacionarase coa Administración xeral do Estado a través do ministerio que teña competencias en materia industrial. Todo iso, sen prexuízo da competencia exclusiva do Consello Xeral de Peritos e Enxeñeiros Técnicos Industriais, no campo da representación nacional da profesión.
3. As relacións coa Administración xeral do Estado estableceranse a través do Consello Xeral.
4. O colexio relacionarase directamente coas administracións provinciais e locais, así como coas universidades.
Capítulo II
Dos fins e funcións dos colexios
Artigo 6º.-Fins e funcións do colexio.
1. O colexio terá os fins propios destes órganos corporativos profesionais e, como finalidade última, a tutela do correcto exercicio da profesión como garantía dos dereitos dos cidadáns. En particular:
a) Velará para que se remova calquera obstáculo xurídico ou doutra índole que impida o exercicio polos peritos e enxeñeiros técnicos industriais das atribucións integradas na súa actividade profesional que legalmente teñen recoñecidas.
b) Igualmente velará por que se recoñeza o carácter privativo da actuación profesional dos peritos e enxeñeiros técnicos industriais nas atribucións que legalmente teñen recoñecidas, e promoverá, se é o caso, as actuacións administrativas ou xudiciais que no seu ámbito territorial correspondan contra o intrusismo profesional.
c) Tratará de lograr a constante mellora do nivel de calidade das prestacións profesionais dos colexiados, promovendo a formación e o seu perfeccionamento.
d) Cooperará na mellora dos estudos conducentes á obtención de títulos habilitantes para o exercicio das correspondentes profesións.
e) Colaborará coas administracións públicas no exercicio das súas competencias, nos termos previstos na lexislación vixente.
2. O colexio, no seu ámbito territorial, terá as seguintes funcións:
a) Ordenar no marco da súa competencia a actividade dos seus colexiados, velando pola ética e dignidade profesional destes, así como conciliando os seus intereses co interese social e os dereitos dos cidadáns.
b) Exercer a potestade disciplinaria na orde profesional e colexial sobre os colexiados.
c) Asesorar as administracións públicas e colaborar con elas na realización de estudos e informes, elaboración de estatísticas e outras actividades relacionadas coa enxeñaría técnica industrial que lles poidan ser solicitadas ou que acorden formular por propia iniciativa.
d) Facilitarlles aos tribunais, conforme ás leis, a relación de colexiados que puidesen ser requiridos para intervir como peritos nos asuntos xudiciais, ou designalos directamente, segundo proceda.
e) Exercer cantas funcións lle sexan encomendadas ou delegadas polas administracións públicas.
f) Ocupar no seu ámbito competencial a representación e defensa dos dereitos e intereses da profesión ante toda clase de institucións, tribunais, administracións públicas, entidades sociais e particulares.
g) Perseguir ante as administracións públicas ou ante os tribunais de xustiza todos os casos de intrusismo en que pretenda exercer a profesión de enxeñaría técnica industrial persoa non colexiada, exercendo todas as accións xudiciais ou extraxudiciais necesarias.
h) Recoller e canalizar as aspiracións da profesión, elevándolles aos organismos oficiais competentes cantas suxestións garden relación co perfeccionamento e coas normas que rexan a prestación de servizos propios da enxeñaría técnica industrial.
i) Participar na formulación do perfil profesional do perito e enxeñeiro técnico industrial.
j) Realizar o visado de proxectos, informes, ditames, valoracións, peritaxes, certificados e demais traballos que leven a cabo os colexiados.
k) Encargarse do cobramento das remuneracións e honorarios percibidos no exercicio libre da profesión, nos termos previstos no artigo 21º.
l) Fomentar e facer promoción dos servizos de Mutualidade de Previsión Social de Peritos e Enxeñeiros Técnicos Industriais
m) Exercer as accións legais e adoptar as medidas necesarias para evitar o intrusismo profesional e a competencia desleal.
n) Intervir por vía de conciliación ou arbitraxe nas cuestións que, por motivos profesionais, se susciten entre colexiados, ou entre estes e os seus clientes.
o) Organizar actividades dirixidas á formación e ao perfeccionamento profesional dos colexiados.
p) Organizar actividades e servizos comúns de carácter profesional, cultural, asistencial, de previsión e análogos que sexan de interese para os colexiados.
q) Relacionarse e coordinarse con outros colexios profesionais, así como cos consellos galegos de colexios.
r) Emitir informe daqueles proxectos de normas que elabore a Comunidade Autónoma de Galicia que afecten os profesionais que agrupen ou se refiran aos fins ou funcións a eles encomendados.
s) Participar nos órganos consultivos da Administración de Galicia cando esta o requira ou cando así se estableza na normativa vixente.
t) Emitir informes e ditames, de carácter non vinculante, en procedementos xudiciais ou administrativos en que se formulen cuestións que afecten materias da competencia profesional.
u) Calquera outra función que redunde en beneficio dos intereses dos colexiados ou da enxeñaría técnica industrial.
Título I
Capítulo I
Da colexiación
Artigo 7º.-Da colexiación.
1. Son membros da organización colexial todos os colexiados.
Para o exercicio da profesión, tanto libre como por conta allea ou en calquera outra forma, será obrigatorio estar incorporado ao colexio.
Quedan exceptuados de tal requisito de incorporación os peritos e os enxeñeiros técnicos industriais sometidos a réxime funcionarial e de carácter laboral que desenvolvan as súas actividades exclusivamente no seo das administracións públicas.
2. Todos os peritos ou enxeñeiros técnicos industriais que teñan o seu domicilio profesional único ou principal na provincia de Ourense deberán estar colexiados no Colexio de Ourense.
3. Non poderá limitarse o número de colexiados inscritos no colexio, nin tampouco pecharse temporal ou definitivamente a admisión de novos colexiados.
4. A incorporación ao Colexio de Peritos e Enxeñeiros Técnicos Industriais de Ourense habilita para o exercicio da profesión en todo o territorio do Estado.
Non se lles pode exixir aos colexiados doutro colexio de enxeñeiros técnicos industriais cuxo domicilio profesional único ou principal non radique no ámbito territorial do Colexio de Ourense, habilitación ningunha nin pagamento de contraprestacións económicas distintas daquelas que lles exixan habitualmente aos seus colexiados pola prestación dos servizos de que sexan beneficiarios e non se atopen cubertos pola cota colexial. Non obstante, deberá xustificar a súa colexiación noutro colexio, así como xustificar que o seu domicilio profesional único ou principal non se sitúa na provincia de Ourense.
Artigo 8º.-Requisitos da colexiación.
1. Para a incorporación ao colexio requírese, con carácter xeral:
a) Obter o correspondente título oficial, expedido, homologado ou recoñecido polo Estado.
b) Non estar legalmente suxeito a incapacidade que lle impida a colexiación.
c) Ter a nacionalidade española ou a dalgún dos Estados membros da Unión Europea, ou a dos Estados parte ou signatarios do Acordo sobre o Espazo Económico Europeo, sen prexuízo do disposto nos tratados internacionais ratificados polo Estado español e publicados no Boletín Oficial del Estado e os estranxeiros que cumpran os requisitos establecidos na lexislación española.
d) Non estar suxeito a pena de inhabilitación para o exercicio profesional por sentenza firme, nin se atopar impedido para tal exercicio por unha anterior sanción disciplinaria firme.
e) Satisfacer a cota de ingreso correspondente que se estableza en Asemblea Xeral, cuxo importe non poderá superar a que corresponda a un semestre da cota ordinaria.
2. Poderán ser nomeados colexiados de honra aquelas persoas naturais ou xurídicas, nacionais ou estranxeiras que, teñan ou non titulación académica, reúnan méritos ou prestasen servizos relevantes a favor do colexio ou da profesión en xeral. Estes nomeamentos só terán efectos honoríficos.
Artigo 9º.-Réxime das incorporacións colexiais.
1. A incorporación ao colexio ten carácter regulado e non se lles poderá denegar aos que reúnan os requisitos fixados no artigo anterior, salvo o disposto neste precepto.
2. A Xunta de Goberno do colexio resolverá, tras os informes oportunos, as solicitudes de colexiación, no prazo de dous meses, mediante acordo motivado, contra o cal caberán os recursos establecidos nestes estatutos.
A colexiación entenderase producida, respecto das solicitudes deducidas en debida forma, unha vez transcorrido o prazo de dous meses sen que houbese resolución expresa.
3. A colexiación suspenderase e con ela os dereitos inherentes á condición de colexiado, a consecuencia:
a) Da inhabilitación ou incapacitación para o exercicio profesional decretada por resolución xudicial firme.
b) Da suspensión no exercicio profesional imposta por sanción disciplinaria colexial devida firme.
A situación de suspensión manterase en tanto subsista a causa que a determina.
Artigo 10º.-Perda da condición de colexiado.
1. Serán causas de perda da condición de colexiado:
a) A condena por sentenza firme que leve consigo a pena principal ou accesoria de inhabilitación para o exercicio da profesión.
O colexiado estará obrigado a lle comunicar ao colexio a sentenza condenatoria dentro dos dez días seguintes en que se lle notifique, sen prexuízo de absterse de toda actividade profesional desde que produza efectos a sentenza condenatoria.
b) A expulsión disciplinaria acordada por resolución firme do colexio correspondente ou do Consello Galego.
A sanción de expulsión disciplinaria producirá efectos desde que sexa firme e o colexio notificarallo ao Consello Galego e ao Consello Xeral, que llelo comunicará aos demais colexios.
c) A baixa voluntaria do colexiado, que só se admitirá logo de manifestación de cesamento de actividade profesional, terá efectos desde a súa solicitude, malia que non eximirá do pagamento das cotas e outras débedas vencidas.
d) O falecemento do colexiado.
2. A falta de pagamento de cotas e outras achegas colexiais, por importe mínimo dun trimestre, logo de requirimento do seu aboamento, non producirá a perda da condición de colexiado pero si a suspensión de todos os seus dereitos corporativos; se o descuberto alcanza as cotas correspondentes a unha anualidade como mínimo, non se procederá ao visado dos traballos do colexiado mentres non aboe todas as cotas pendentes máis os seus xuros legais, todo iso sen prexuízo do disposto no título IV destes estatutos e do alzamento da suspensión dos dereitos tan pronto como o colexiado se poña ao día dos seus pagamentos.
Capítulo II
Dereitos e deberes dos colexiados
Artigo 11º.-Dereitos dos colexiados en relación coa súa actividade profesional.
a) Os colexiados teñen dereito ás consideracións debidas á súa profesión recoñecidas pola lexislación e as normas estatutarias.
b) Os colexiados teñen dereito ao libre exercicio da súa profesión, sen que a Administración nin terceiros limiten as atribucións profesionais que teñan recoñecidas nas leis.
c) Os colexiados teñen dereito ao cobramento de honorarios profesionais polos servizos prestados aos seus clientes, nos termos previstos nestes estatutos e demais disposicións vixentes.
Artigo 12º.-Deberes dos colexiados no exercicio da súa actividade profesional.
Serán deberes dos colexiados:
a) Cumprir coas prescricións legais que sexan de obrigada observancia nos traballos profesionais que realice.
b) Someter ao visado do colexio correspondente toda a documentación técnica ou facultativa, proxectos, informes ou calquera outro traballo que subscriba no exercicio da súa profesión, calquera que sexa o cliente ou destinatario daqueles.
Artigo 13º.-Dereitos corporativos dos colegiados.
Ademais dos dereitos sinalados no artigo anterior en relación coa súa actividade profesional, correspóndenlles aos colexiados os seguintes dereitos corporativos:
a) De sufraxio activo e pasivo en relación con todos os cargos electivos do colexio, do Consello Galego e do Consello Xeral, nos termos previstos no artigo 35 e sen prexuízo do establecido nos estatutos dos devanditos consellos.
b) A participar na vida colexial, segundo os termos fixados nestes estatutos.
c) A dirixir suxestións e peticións por escrito aos órganos de goberno do colexio, do Consello Galego e do Consello Xeral.
d) A solicitar o amparo do colexio cando consideren lesionados ou menoscabados os seus dereitos e intereses profesionais ou corporativos ou non se respecte a consideración e o trato que lles está recoñecido.
e) A participar no uso e gozo dos bens do colexio e dos servizos que este teña establecidos, na forma regulamentariamente prevista.
f) A levar as insignias e os distintivos propios da profesión.
g) A coñecer a contabilidade colexial na forma que determine o colexio, pero sen que en ningún caso poida privarse de real efectividade este dereito.
h) A dispoñer dunha guía profesional coa dirección das oficinas e despachos dos colexiados correspondentes e con suxeición ao previsto na lexislación sobre protección de datos persoais.
Os colexiados que, reunindo os requisitos exixidos, se acollan voluntariamente á xubilación como profesionais conservarán todos os dereitos corporativos, sen prexuízo do disposto no punto 4 do artigo 35º.
Artigo 14º.-Deberes corporativos dos colexiados.
a) Cumprir as prescricións legais en materia de previsión social.
b) Cumprir as resolucións dos órganos de goberno do colexio, do Consello Galego e do Consello Xeral.
c) Desempeñar os labores que lle encomenden os órganos de goberno do colexio.
d) Pagar as cotas e os dereitos que fosen aprobados polo colexio para o seu sostemento e para fins de previsión e mutuo auxilio.
e) Facer respectar o exercicio profesional e o das institucións colexiais.
f) Gardar o segredo profesional.
g) Gardar respecto aos membros dos órganos de goberno da corporación e aos demais compañeiros.
Capítulo III
Da ordenación do exercicio da profesión
Artigo 15º.-Do exercicio da profesión.
O exercicio da profesión realizarase en réxime de libre competencia e estará suxeito, en canto á oferta de servizos e á fixación da súa remuneración, á Lei de defensa da competencia e á Lei sobre competencia desleal.
Artigo 16º.-Incompatibilidades.
1. O exercicio da profesión é incompatible con calquera situación prevista como tal pola lei.
2. O profesional en quen concorra algunha causa de incompatibilidade deberá comunicalo inmediatamente á Xunta de Goberno do colexio e cesar no exercicio da profesión.
Artigo 17º.-Encargos profesionais.
1. Salvo que outra cousa resulte dos termos do encargo profesional, o cliente pode resolver o encargo feito a un colexiado e facerllo a outro deste ou doutro colexio, sen prexuízo do pagamento dos honorarios xerados ata a data polo anterior colexiado.
2. A nova encarga producirá efectos desde a súa data e quedará así o novo colexiado habilitado para realizar os traballos que se lle encarguen.
3. O disposto nos puntos anteriores enténdese sen prexuízo das accións xudiciais que asistan o colexiado, primeiro titular da encarga, e do exercicio daquelas, se é o caso, polo propio colexio, conforme o previsto nestes estatutos.
Artigo 18º.-Visado.
1. O visado é unha función pública descentralizada que, por atribución da lei, exercen os colexios en relación con todos os proxectos e demais traballos profesionais dos colexiados, en garantía dos intereses dos clientes e do interese público xeral.
2. O visado garante:
a) A identidade e habilitación legal do técnico autor, que o proxecto é de quen o asina e que este é o técnico debidamente colexiado, que se atopan no exercicio lexítimo da profesión.
b) A observancia da normativa de obrigado cumprimento, de pertinente aplicación en cada caso, en relación co exercicio da profesión.
c) A corrección e integridade formal da documentación integrante do proxecto, de acordo coa lexislación vixente ao caso.
3. O visado non comprenderá os honorarios nin as demais condicións contractuais cuxa determinación se deixa ao libre acordo das partes e non sancionará o contido do traballo profesional nin a súa corrección técnica.
4. O colexio desenvolverá e fomentará o uso dos modelos procedementais tendentes a establecer a calidade do servizo de visado e o visado de acreditación de calidade.
5. Así mesmo, o colexio formulará modelos organizativos de simplificación e economía que faciliten o acceso ao servizo dos seus usuarios baseado no principio de corresponsabilidade.
6. O colexio poderá establecer visados de acreditación nos cales garantan aspectos técnicos dos traballos, salvagardando a liberdade de proxectar dos colexiados.
7. O visado dos traballos profesionais realizarase polo colexio en que o colexiado teña o seu domicilio profesional único ou principal, ao cal deberá estar incorporado o colexiado.
No caso de traballos profesionais que deban producir efectos fóra do ámbito territorial da provincia de Ourense, o colexio, por requirimento do colexiado autor do traballo, dirixiralle ao colexio en cuxo ámbito produza os seus efectos o traballo unha comunicación identificativa do colexiado autor do traballo e do traballo mesmo.
Artigo 19º.-Responsabilidade profesional.
O colexiado responde directamente polos traballos profesionais que subscribe.
Artigo 20º.-Honorarios profesionais.
Os honorarios son libres e os colexiados poderán pactar o seu importe e as condicións de pagamento co seu cliente, ben que deberán observar as prohibicións legais relativas á competencia desleal.
Artigo 21º.-Cobramento de honorarios.
O colexio, por acordo da Xunta de Goberno, poderá establecer o servizo de cobramento dos honorarios profesionais dos colexiados, percibidos no exercicio libre da profesión. Este servizo, unha vez establecido, levarase a cabo sempre e cando o colexiado o solicite libremente en cada un dos casos.
Título II
Da organización colexial
Capítulo I
Dos órganos de goberno dos colexios
Artigo 22º.-Clases de órganos de goberno.
1. Son órganos esenciais do colexio a Xunta Xeral, a Xunta de Goberno e o decano. Dependendo destes e formando parte da Xunta de Goberno, existirán polo menos os seguintes postos: vicedecano, secretario, vicesecretario, tesoureiro, interventor e, polo menos, catro vogais.
2. A Xunta de Goberno do colexio poderá crear ou autorizar a creación dunha comisión executiva da xunta de goberno para que, logo de delegación desta, atenda ou resolva os asuntos urxentes que se lle encomenden.
3. A Xunta de Goberno tamén poderá crear outros órganos unipersoais ou colexiados de mera xestión das actividades ou servizos comúns que ofreza o colexio, ou de preparación e estudo de asuntos que deben resolver outros órganos de goberno.
Artigo 23º.-A Xunta Xeral.
1. A Xunta Xeral é o órgano superior de expresión da vontade do colexio en que están representados todos os colexiados. Os seus acordos, adoptados conforme estes estatutos, serán de obrigado cumprimento para todos os colexiados.
2. Correspóndelle á Xunta Xeral:
a) A aprobación dos estatutos do colexio e das súas modificacións posteriores.
b) A aprobación do orzamento, das contas anuais, da cota colexial periódica e a da incorporación ao colexio. O importe da cota de incorporación do colexio non poderá ser restritiva do dereito á colexiación.
c) A aprobación da xestión da Xunta de Goberno e do decano.
d) O establecemento ou supresión, se é caso, dos servizos corporativos necesarios para o cumprimento dos seus fins.
Artigo 24º.-Réxime de funcionamento da Xunta Xeral.
1. A Xunta Xeral poderá realizar sesións ordinarias e extraordinarias.
2. No primeiro semestre do ano, o colexio terá unha xunta xeral ordinaria, para a aprobación do orzamento. Nesta xunta xeral ordinaria aprobaranse as contas e daráselles aos colexiados unha información xeral sobre a marcha do colexio en todos os seus aspectos.
3. A convocatoria de toda a xunta xeral ordinaria cursarase a todos os colexiados cun mes, polo menos, de antelación á data de realización da sesión.
Os acordos da Xunta Xeral adoptaranse por maioría simple de asistentes, salvo que legal ou estatutariamente se exixa unha maioría reforzada.
4. A Xunta Xeral realizará sesión extraordinaria, logo de convocatoria decidida polo decano, ou por acordo de Xunta de Goberno, ou por petición dun número de colexiados superior ao quince por cento (15 por 100); a convocatoria expresará os asuntos concretos que se deban tratar nela. A xunta deberá realizarse no prazo máximo dun mes contado desde o acordo do decano ou da Xunta de Goberno, nos dous primeiros casos, ou desde a presentación da solicitude no terceiro.
5. Para a válida constitución da Xunta Xeral, tanto en sesión ordinaria coma extraordinaria, será necesaria a asistencia da maioría absoluta dos seus membros en primeira convocatoria e poderá ter lugar a segunda convocatoria media hora máis tarde, na cal abondará para a válida constitución das xuntas a presenza do decano e do secretario, ou quen regulamentariamente os suplan, calquera que sexa o número de colexiados asistentes.
Artigo 25º.-Aprobación das actas.
Os acordos da Xunta Xeral serán executivos, independentemente de cando se produza a aprobación da acta.
Artigo 26º.-A Xunta de Goberno.
A Xunta de Goberno é o órgano representativo e executivo ao cal lle corresponde o goberno do colexio e estará composta polo decano, vicedecano, secretario, vicesecretario, tesoureiro, interventor e polo menos catro vogais. O número de vogais poderá ser ampliado pola Xunta Xeral, por proposta da Xunta de Goberno, incorporando as persoas que esta Xunta de Goberno designe, que deberán ser ratificadas en xunta xeral ordinaria e deben concorrer, se así o deciden, nas seguintes eleccións. O funcionamento e as competencias da Xunta de Goberno virán regulados por estes estatutos do colexio, sen prexuízo de que a propia xunta se dote dun regulamento de funcionamento.
A Xunta de Goberno reunirase polo menos unha vez ao trimestre e cantas veces a convoque o decano, por sí ou por solicitude da terceira parte dos seus membros. As súas reunións entenderanse validamente constituídas cando asistan polo menos cinco dos seus membros, entre eles o decano ou quen estatutariamente o substitúa. Os seus acordos adoptaranse por maioría simple dos votos expresados. A Xunta de Goberno poderá dotarse dun regulamento interno de funcionamento, que se lle comunicará para coñecemento á primeira Asemblea Xeral extraordinaria que teña lugar tras a súa aprobación.
Artigo 27º.-Competencias da Xunta de Goberno.
Correspóndelle á Xunta de Goberno a dirección e administración do colexio, para o cumprimento dos seus fins en todo aquilo que de xeito expreso non lle compete á Xunta Xeral.
De modo especial, correspóndelle á Xunta de Goberno:
a) Velar polo cumprimento dos fins da organización colexial no seu ámbito territorial.
b) Aprobar os informes, estudos, ditames, laudos e arbitraxes encomendadas ao colexio.
c) A formación do orzamento e a rendición das contas anuais.
d) Propoñerlle á Xunta Xeral as cotas que deben aboar os colexiados.
e) Dirixir a xestión económica do colexio e propoñerlle á Xunta Xeral os investimentos ou actos de disposición dos bens patrimoniais do colexio.
f) A admisión e baixa dos colexiados, cos requisitos e mediante a tramitación establecida nos artigos 7º, 8º, 9º e 10º dos estatutos.
g) Convocar e fixar a orde do día das Xuntas Xerais e a execución dos seus acordos, sen prexuízo das facultades do decano de decidir por si a convocatoria de calquera clase de xunta xeral, coa orde do día que aquel decida.
h) Mediar na resolución dos problemas que poidan xurdir entre os colexiados.
i) Exercer a potestade disciplinaria.
j) Convocar eleccións para prover os cargos da Xunta de Goberno.
k) Elaborar e aprobar os regulamentos de réxime interior cando así se crea conveniente.
l) Acordar o exercicio de toda clase de accións e recursos, ordinarios e extraordinarios, administrativos e xurisdicionais ante calquera organismo administrativo, xulgado ou tribunal, ou ante o Tribunal Constitucional.
m) As demais funcións que lle encomenden directamente as leis, estes estatutos, os estatutos do Consello Galego e do Consello Xeral.
n) As funcións que sexan competencia do colexio e non estean expresamente atribuídas a outros órganos colexiais.
Artigo 28º.-O decano.
1. Quen desempeñe o cargo de decano deberá atoparse no exercicio da profesión en calquera das súas formas.
2. Correspóndenlle ao decano as seguintes funcións:
a) Exercer a representación legal do colexio, outorgar poderes en favor de procuradores dos tribunais e designar letrados.
b) Convocar e fixar a orde do día de calquera reunión colexial, incluída a da Xunta Xeral, dirixir as deliberacións e autorizar coa súa sinatura as actas da Xunta Xeral e a de goberno.
c) Darlles posesión aos membros da Xunta de Goberno.
d) Autorizar coa súa sinatura os títulos de incorporación ao colexio. Se é o caso, o carné nacional deberá ir referendado polo Consello Xeral, quen o unificará para toda España.
e) Autorizar coa súa sinatura as certificacións que expida o secretario do colexio.
f) Autorizar e asinar os libramentos ou ordes de pagamento e asinar os documentos necesarios para a apertura de contas correntes, así como os cheques expedidos pola tesouraría e demais autorizacións para retirar cantidades.
g) Todas aquelas que lle outorguen estes estatutos colexiais.
Artigo 29º.-O vicedecano.
Correspóndenlle ao vicedecano todas as funcións que lle delegue o decano, sen que poida este delegarlle a totalidade das que ten atribuídas.
O vicedecano asumirá as funcións do decano en caso de ausencia, enfermidade ou vacante.
Artigo 30º.-O secretario e o vicesecretario.
1. Independentemente dos dereitos e obrigas especiais que lle confiran os acordos da Xunta de Goberno, correspóndenlle ao secretario as seguintes atribucións:
a) Redactar e cursar, seguindo as instrucións do decano, a convocatoria e orde do día da Xunta Xeral, da Xunta de Goberno e dos demais órganos colexiados dos cales sexa membro, así como preparar e facilitar a documentación necesaria para a deliberación e adopción de resolucións na sesión correspondente.
b) Levantar acta das sesións da Xunta Xeral, da Xunta de Goberno e dos demais órganos colexiados dos cales forme parte.
c) Levar e custodiar os libros de actas e documentación que refliten a actuación dos órganos citados no parágrafo anterior e os demais libros que debe levar obrigatoriamente o colexio.
d) Redactar a memoria anual.
e) Expedir, co visto e prace do decano, certificacións.
f) Asinar por si, ou co decano en caso necesario, as ordes, a correspondencia e demais documentos administrativos de xestión ordinaria.
g) Exercer a xefatura do persoal do colexio.
h) Ter ao seu cargo o arquivo xeral do colexio e o seu selo.
i) Recibir e darlle conta ao decano de cantas solicitudes e comunicacións se reciban no Rexistro Xeral do colexio.
j) Cumprir e facerlle cumprir ao persoal ás súas ordes os acordos da Xunta Xeral e Xunta de Goberno e as ordes do decano, cuxa execución lle corresponda.
2. Correspóndelle ao vicesecretario auxiliar o secretario no exercicio das súas funcións e exercelas en caso de ausencia, enfermidade ou vacante.
Artigo 31º.-O tesoureiro.
Correspóndelle ao tesoureiro:
a) Recadar e custodiar os fondos do colexio, sendo responsable deles, para cuxo fin asinará recibos e recibirá cobramentos.
b) Pagar os libramentos que expida o decano e os demais pagamentos de ordinaria administración autorizados de forma xeral ata a contía autorizada polo decano.
c) Ingresar e retirar fondos das contas bancarias, conxuntamente coa sinatura de autorización do decano.
d) Cobrar os xuros e rendas do capital.
e) Dar conta da falta de pagamento das cotas dos colexiados, para que a Xunta de Goberno adopte as medidas procedentes.
Artigo 32º.-O interventor.
Correspóndelle ao interventor:
a) Levar os libros de contabilidade legalmente exixidos.
b) Asinar a conta de ingresos e pagamentos mensuais para informe da Xunta de Goberno, así como a conta anual para a súa aprobación pola Xunta Xeral.
c) Elaborar a memoria económica anual e darlles a coñecer a todos os colexiados o balance de situación económica do colexio.
d) Elaborar o anteproxecto de orzamentos do colexio.
e) Levar inventario dos bens do colexio.
Artigo 33º.-Dos vogais da Xunta de Goberno.
Correspóndelles aos vogais da Xunta de Goberno:
a) O desempeño das funcións que lles delegue ou encomende o decano ou a Xunta de Goberno.
b) Substituír os titulares dos restantes cargos da Xunta de Goberno en caso de ausencia, enfermidade ou vacante temporal, sen prexuízo do disposto nestes estatutos.
c) Asistir, en quenda cos restantes vogais, ao domicilio social do colexio para atender o despacho dos asuntos que o requiran.
Artigo 34º.-Estatutos particulares e regulamentos internos do colexio.
O colexio poderá, se iso fose necesario, regular o seu funcionamento mediante regulamentos internos que deberán ser comunicados, así como as súas modificacións, ao Consello Galego e ao Consello Xeral.
Capítulo II
Da elección dos cargos da Xunta de Goberno
Artigo 35º.-Cargos electivos e dereito de sufraxio activo e pasivo.
1. Os membros da Xunta de Goberno do colexio serán elixidos conforme ao que establecen estes estatutos.
2. A elección terá lugar mediante sufraxio libre, igual, directo e secreto de todos os electores. A emisión do voto poderá realizarse persoalmente ou por correo nas condicións que establezan no regulamento electoral, o cal deberá ser aprobado pola Asemblea Xeral, así como nos mesmos termos da convocatoria.
3. O dereito de sufraxio activo correspóndelles a todos os colexiados que se atopen ao día do pagamento das cotas colexiais e no pleno gozo dos dereitos corporativos, e que leven incorporados ao colexio polo menos nove meses o día da elección.
4. Para ser candidato precisarase exercer o dereito de sufraxio activo, levar incorporado ao colexio polo menos dezaoito meses e atoparse no exercicio da profesión en calquera das súas formas.
Artigo 36º.-Procedemento electoral.
1. A convocatoria das eleccións correspóndelle á Xunta de Goberno.
2. A convocatoria realizarase, como mínimo, cun mes de antelación á data na que teñan lugar as eleccións e deberá comunicárselles a todos os colexiados e inserirse no taboleiro de anuncios. No devandito taboleiro publicarase tamén a lista de electores con dereito de sufraxio activo na data da convocatoria.
A convocatoria deberá expresar os cargos obxecto de elección, a data límite para a presentación de candidaturas, os recursos contra a proclamación e denegación daquelas e o día, ahora e o lugar en que deben ter lugar as eleccións, así como as condicións para emitir o voto por correo.
3. Na convocatoria do proceso electoral garantirase como mínimo:
1.º A duración do mandato dos candidatos elixidos non poderá ser superior a catro anos, sen prexuízo da posibilidade de reelección.
2.º O exercicio efectivo dos dereitos recoñecidos aos colexiados no artigo 13º destes estatutos.
3.º A comunicación das propostas electorais dos candidatos a todos os electores.
4.º A transparencia e obxectividade do proceso electoral, a igualdade das candidaturas e a imparcialidade da Xunta de Goberno saínte.
5.º As vías de recurso para a defensa dos dereitos electorais.
6.º A celeridade na resolución dos recursos, coa fixación de prazos máis breves posibles.
4. Se por calquera causa quedasen vacantes máis da metade dos cargos da Xunta de Goberno do colexio, o Consello Galego ou, no seu defecto, o Consello Xeral, designarán unha xunta provisional de entre os colexiados máis antigos no prazo de tempo máis breve posible. Esta Xunta deberá convocar eleccións para a provisión dos cargos vacantes no prazo máis breve posible e nunca superior a tres meses.
5. Aqueles membros da Xunta de Goberno cuxo mandato vencese, por transcorrer máis de catro anos, permanecerán en funcións ata a toma de posesión dos que resultaron elixidos.
6. En canto á regulamentación do procedemento electoral, elaborarase un regulamento electoral, que deberá ser aprobado pola Asemblea Xeral. Na súa elaboración recollerase a creación dun órgano electoral independente e fixaranse as garantías necesarias para o voto por correo que, en ningún caso, poderán ser inferiores ás que se recollen na Lei electoral xeral.
7. En todo o suposto de renovación total ou parcial da Xunta de Goberno do colexio, esta deberá de encargar unha auditoría externa das contas do colexio, pechadas ao día da renovación total ou parcial, para cuxo efecto encargaralle a emisión do correspondente informe de auditoría ao auditor, que deberá estar inscrito no Rexistro Oficial de Auditores de Contas. Será designado pola Xunta de Goberno ou ben solicitar o seu nomeamento a algunha das corporacións representativas dos auditores de contas (Colexio de Titulados Mercantís e Empresariais, Instituto de Censores Xurados de Contas ou Colexio de Economistas).
O disposto no parágrafo anterior enténdese sen prexuízo da función fiscalizadora prevista legalmente.
Artigo 37º.-Da moción de censura.
1. Poderá propoñerse a censura de calquera membro da Xunta de Goberno, conxuntamente a de varios ou todos, mediante proposta motivada subscrita por un número de colexiados que represente, polo menos, o quince por cento (15 por 100) dos colexiados, ou o vinte por cento (20 por 100) se se propuxese a censura do decano ou da maioría ou totalidade da Xunta de Goberno. A proposta deberá incluír o nome do candidato ou candidatos ao cargo ou cargos a que se refira a censura e a aceptación asinada dos devanditos candidatos.
A proposta presentarase e tramitarase conxuntamente para todos aqueles cuxa censura se propoña.
Non poderá propoñerse a censura de ningún membro da xunta ata que transcorran seis meses da súa toma de posesión.
2. Presentada a moción de censura e verificado o cumprimento dos seus requisitos, debaterase en xunta xeral extraordinaria, que deberá realizarase dentro dos trinta (30) días hábiles seguintes ao da presentación.
O debate comezará pola defensa da moción, que lle corresponderá ao candidato que para tal fin se designe na proposta que, de censurarse o decano, haberá de ser en todo caso o candidato a decano. A seguir intervirá o censurado que, de ser varios, será o que designe a Xunta de Goberno, ben que, de ser censurado o decano, será este quen interveña.
3. Seguidamente abrirase un debate entre os asistentes, na forma ordinaria prevista para as xuntas xerais, concluído o cal volverán intervir o defensor da moción e quen se opuxese a esta.
Os votos emitiranse a favor ou en contra da moción, sen que poidan os que voten a favor excluír da censura ningún daqueles para os que se propoña nin tampouco ningún dos candidatos propostos.
4. Se a participación na votación non alcanzase o vinte por cento (20 por 100) polo menos dos colexiados, ou o vinte e cinco por cento (25 por 100) se se propuxese a censura do decano ou da maioría da Xunta de Goberno, a moción entenderase rexeitada sen necesidade de proceder ao escrutinio.
Se se alcanzase a participación mínima indicada, será precisa a maioría de dous terzos dos votos validamente emitidos para a aprobación da moción.
Se a moción non fose aprobada, non poderá presentarse outra por ningún colexiado dos que a subscribisen ata que transcorra un ano do primeiro día de votación, nin tampouco contra os mesmos cargos, ata pasados seis meses contados na mesma forma.
Aprobada a moción de censura, quedarán automaticamente proclamados os candidatos propostos, que tomarán posesión inmediatamente dos seus cargos.
Título III
Do réxime xurídico da actividade e do patrimonio dos entes colexiais
Capítulo I
Do réxime xurídico da actividade
Artigo 38º.-Réxime da actividade dos entes colexiais suxeita ao dereito administrativo.
1. As disposicións colexiais e os actos referidos á organización colexial someteranse ao disposto nos estatutos xerais do Consello Xeral, nos estatutos do Consello Galego e nestes estatutos e regulamentos do colexio e, supletoriamente, á Lei 30/1992, do 26 de novembro, de réxime xurídico das administracións públicas e do procedemento administrativo común, e demais leis e principios de dereito público que lles resulten de aplicación.
2. As disposicións colexiais e os actos colexiais ditaranse conforme ao procedemento establecido nestes estatutos.
3. As disposicións colexiais deberán publicarse no taboleiro oficial, onde figurarán expostas polo menos durante dous meses.
4. As resolucións do colexio deberán ditarse con audiencia do interesado e debidamente motivadas cando teñan carácter sancionador, limitativo de dereitos ou intereses lexítimos, ou resolvan recursos.
5. Deberán notificarse os actos que afecten os dereitos e intereses dos colexiados e deixarase constancia no expediente da súa recepción. A notificación deberá conter o texto íntegro da resolución, o órgano que a ditou e a data, así como a indicación de se o acto é ou non definitivo na vía corporativa, e dos recursos que procedan, prazo para interpoñelos e órgano ante o cal deben interpoñerse, sen prexuízo de que os interesados poidan exercer, se é o caso, calquera outro que consideren procedente.
Artigo 39º.-Silencio administrativo
1. Salvo o establecido nestes estatutos, entenderase que as solicitudes dos colexiados se deberán resolver no prazo máximo de tres meses.
2. Finalizado o prazo establecido para a resolución de cada procedemento sen que se lle notificase ao interesado solicitante, entenderanse producidos os efectos do silencio administrativo no sentido favorable ao solicitado ou desestimatorio da solicitude, nos casos en que así se estableza nos estatutos.
3. En todo caso, entenderanse estimadas por silencio administrativo as solicitudes referidas á incorporación ao colexio, cando se acredite na solicitude o cumprimento dos requisitos exixidos por estes estatutos.
Os actos producidos por silencio administrativo positivo que supoñan o recoñecemento ou a atribución de facultades ou dereitos contrarios ao ordenamento xurídico serán nulos de pleno dereito.
Artigo 40º.-Nulidade e anulabilidade dos actos das corporacións colexiais.
Os actos do colexio serán nulos de pleno dereito ou anulables nos casos establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 41º.-Acordos dos órganos colexiais.
Os órganos colexiados de goberno do colexio non poderán adoptar acordos sobre asuntos non incluídos na orde do día, salvo que estean presentes todos os seus membros e acorden por maioría absoluta o carácter urxente do asunto que se vaia tratar.
Artigo 42º.-Recursos.
1. Os actos e acordos do colexio que resolvan definitivamente un procedemento serán susceptibles de recurso de alzada ante o Consello Galego, previo ao contencioso-administrativo, nos seguintes supostos:
a) Nos supostos de denegación da colexiación.
b) Os actos de proclamación de candidatos e de proclamación de candidatos electos.
c) A denegación do visado colexial.
d) As sancións disciplinarias, segundo o disposto no artigo 51º.
e) Os acordos aprobatorios de normas regulamentarias que afecten directamente o exercicio profesional e cuxa aprobación non lle corresponda ao Consello Xeral.
f) Os demais supostos sinalados nestes estatutos xerais.
2. Os acordos e actos do colexio non comprendidos no punto anterior serán susceptibles de recurso de reposición con carácter facultativo.
3. Sen prexuízo dos recursos corporativos sinalados nos puntos anteriores, todos os actos e disposicións do colexio ditados no exercicio de potestades administrativas poderán ser obxecto de recurso contencioso-administrativo ante os órganos xurisdicionais competentes.
Artigo 43º.-Procedemento dos recursos.
1. O recurso de alzada interporase ante o Consello Galego, no prazo dun mes a partir da súa publicación ou notificación.
2. O recurso de reposición interporase ante o mesmo órgano de goberno do colexio que o ditou, no prazo dun mes.
A resolución dos recursos de reposición contra actos ditados por delegación corresponderalle ao órgano delegante.
3. O prazo de resolución dos recursos de alzada e de reposición será de tres meses e dun mes respectivamente, entendéndose desestimados se ao seu vencemento non lle fose notificada ao recorrente a resolución do recurso.
Artigo 44º.-Comunicacións entre os colexios e o Consello Galego e o Consello Xeral.
O colexio deberá comunicarlle ao Consello Galego, e ao Xeral, por fax ou outro medio que asegure a súa recepción, nun prazo máximo de vinte e catro horas desde que se ditaron, os actos de proclamación de candidatos e de candidatos electos e, en caso de proceder recurso de alzada ante o Consello Galego, os recursos que se interpoñan contra estes. De igual forma procederá o Consello Galego a lle comunicar ao colexio correspondente a resolución que proceda nestes supostos.
Os demais actos que haxan de elevarse ao Consello Galego para a súa resolución deberán remitirse nun prazo non superior a dez días, salvo que se trate de recursos interpostos contra actos colexiais, en cuxo caso deberán remitirse nun prazo máximo de cinco días, xuntamente co expediente administrativo.
Artigo 45º.-Réxime da actividade non suxeita ao dereito administrativo.
Os actos e contratos que non garden relación coa organización do colexio, nin o exercicio de potestades administrativas, someteranse ao disposto nestes estatutos xerais e ao dereito privado, civil, mercantil ou laboral, segundo corresponda.
Capítulo II
Dos recursos económicos
Artigo 46º.-Recursos económicos do colexio.
1. Constitúen recursos económicos ordinarios do colexio:
a) Os dereitos de incorporación ao colexio.
b) As cotas periódicas a cargo dos colexiados.
c) As cotas por visado de traballos profesionais.
d) Os ingresos procedentes das rendas do seu patrimonio.
e) As contraprestacións ou subvencións por servizos ou actividades do colexio.
2. Son recursos económicos de carácter extraordinario do colexio:
a) As cotas ou derramas que poidan ser aprobadas nunha Xunta Xeral extraordinaria convocada para o efecto, necesitando para iso da aprobación dos dous terzos dos asistentes.
b) As subvencións e donativos a favor do colexio.
c) Calquera outro ingreso que se poida obter licitamente.
Título IV
Do réxime disciplinario
Artigo 47º.-Competencia.
O colexio exercerá a potestade disciplinaria para sancionar as infraccións en que incorran os colexiados e os cargos colexiais no exercicio da súa profesión ou na súa actividade colexial.
Artigo 48º.-Infraccións.
As infraccións que poden ser obxecto de sanción disciplinaria clasifícanse en moi graves, graves e leves.
1. Son infraccións moi graves:
a) Os feitos constitutivos de delito como consecuencia do exercicio profesional ou con ocasión deste ou que afecten o exercicio profesional.
b) O encubrimento do intrusismo profesional.
c) O uso do cargo ou función pública en proveito propio.
2. Son infraccións graves:
a) O incumprimento grave dos acordos de carácter obrigatorio adoptados polos órganos de goberno da organización colexial en materia da súa competencia, ou o incumprimento grave das obrigas establecidas nestes estatutos.
b) O incumprimento inxustificado das obrigas económicas co colexio.
c) A desconsideración ou ofensa grave aos membros dos órganos de goberno da organización colexial, no exercicio das súas funcións, así como cara aos compañeiros no desempeño da actividade profesional.
d) A competencia desleal.
e) A realización de traballos profesionais que atentan contra o prestixio profesional que especifique o Regulamento de normas deontolóxicas de actuación profesional dos enxeñeiros técnicos industriais.
f) O incumprimento dos deberes ou incompatibilidades que, por razón do seu cargo, se deben observar.
3. Son infraccións leves:
a) As faltas reiteradas de asistencia ou de delegación desta sen causa xustificada ás reunións da Xunta de Goberno do colexio.
b) As incorreccións de escasa transcendencia na realización dos traballos profesionais.
c) As desconsideracións ou ofensas previstas no punto c) da epígrafe anterior que non revistan carácter de grave.
d) O mal uso dos bens mobles ou inmobles do colexio.
Artigo 49º.-Sancións.
1. As sancións disciplinarias clasifícanse en leves, graves e moi graves:
a) Son sancións leves: a amoestación privada e o apercibimento por oficio do decano.
b) Son sancións graves: a suspensión da colexiación ou dos dereitos colexiais ata seis meses; a inhabilitación para o exercicio de cargos corporativos ata un ano.
c) Son sancións moi graves: a suspensión da colexiación ou dos dereitos colexiais ata dous anos; a inhabilitación para o exercicio de cargos corporativos ata cinco anos e a expulsión do colexio por cinco anos.
2. As faltas que garden relación con obrigas colexiais considéranse corporativas e sancionaranse, segundo a súa gravidade, con amoestación privada ou apercibimento por oficio do decano con anotación no expediente persoal, se son leves; suspensión dos dereitos colexiais ata seis meses e inhabilitación para cargos colexiais ata un ano, se son graves; e suspensión da colexiación e inhabilitación para cargos colexiais ata cinco anos, se son moi graves.
3. As faltas que entren dentro da esfera das obrigas profesionais serán sancionables, con amoestación privada, se son leves; coa suspensión da colexiación ata seis meses se son graves e coa suspensión da colexiación ata dous anos ou a expulsión por dous anos se son moi graves.
Artigo 50º.-Procedemento disciplinario.
1. Non poderá impoñerse sanción ningunha sen instruír un procedemento previo. Na súa tramitación garantiránselle ao colexiado, en todo momento, os seguintes dereitos:
a) A presunción de non responsabilidade disciplinaria mentres non se demostre o contrario.
b) A ser notificado dos feitos que se lle imputan, das infraccións que tales feitos poidan constituír e das sancións que, se é o caso, se lle puidesen impoñer.
c) A ser notificado da identidade do instrutor, da autoridade competente para impoñer a sanción e da norma que lle atribúa tal competencia.
d) A coñecer, en calquera momento, o estado da tramitación dos procedementos en que teñan a condición de interesado, e a obter copias dos documentos contidos neles e, así mesmo, copia selada dos que presente.
e) A utilizar a lingua propia da Comunidade Autónoma de Galicia.
f) A formular alegacións e presentar documentos en calquera fase do procedemento, anterior ao trámite de alegacións, contra a proposta de sanción.
g) A obter información e orientación xurídica sobre o modo de defender os seus intereses e a dispoñer das suficientes garantías de defensa no expediente.
h) A que a tramitación do procedemento sancionador teña unha duración non superior a seis meses, salvo causa xustificada da cal quede debida constancia no expediente.
2. As sancións leves poderán impoñerse nun procedemento abreviado en que se verificará a exactitude dos feitos, oirase o presunto infractor, comprobarase se estes están tipificados nalgún dos supostos do artigo 48.3º destes estatutos e sinalarase a sanción correspondente.
3. Correspóndelle á Xunta de Goberno o acordo da iniciación do procedemento sancionador, para o cal nomeará un instrutor entre os seus membros, que cualificará a falta de acordo con estes estatutos e proporalle á Xunta de Goberno a sanción correspondente, sendo esta a que dite a resolución que proceda.
Artigo 51º.-Recursos contra as resolucións sancionadoras.
1. As resolucións do colexio que impoñan sancións leves son susceptibles de recurso ante o propio órgano sancionador, as que impoñan sancións graves ou moi graves serán recorribles ante o Consello Galego, no prazo dun mes desde a súa notificación.
2. As resolucións sancionadoras non serán executivas ata que sexan firmes na vía colexial.
Non obstante, se se impuxese unha sanción de suspensión por infracción moi grave, o órgano competente poderá acordar a adopción das medidas provisionais pertinentes para garantir a súa efectividade. Neste caso, comunicarallo inmediatamente ao Consello Xeral e ao Consello Galego, o cal, se se interpón recurso contra a devandita sanción, deberá resolvelo no prazo dun mes desde a efectividade da medida provisional acordada polo Colexio de Ourense.
4. A resolución dos recursos contra as resolucións sancionadoras deberá producirse no prazo de tres meses e o silencio terá efectos desestimatorios.
Contra as resolucións destes recursos só poderá interpoñerse recurso contencioso-administrativo.
Artigo 52º.-Prescrición de infraccións e sancións.
1. As infraccións leves prescribirán aos seis meses, as graves aos dous anos e as moi graves aos tres anos, computables desde o día en que a infracción se cometese. A incoación debidamente notificada ao presunto infractor do procedemento disciplinario interrompe a prescrición e continuarase esta se o devandito procedemento estivese paralizado durante máis dun mes por causa non imputable ao presunto responsable.
2. As sancións prescribirán, de non se facer efectivas pola entidade colexial sancionadora, nos mesmos prazos que as infraccións segundo a súa clase, salvo a expulsión do colexio, que prescribirá aos cinco anos. O prazo comezará a contarse dende o momento en que adquirise firmeza en vía colexial a resolución sancionadora e interromperase a prescrición pola iniciación, con coñecemento do interesado, da súa execución, continuándoa se esta se paraliza máis dun mes por causa non imputable ao infractor.
Artigo 53º.-Anotación e cancelación das sancións.
1. Todas as sancións disciplinarias anotaranse no expediente persoal do colexiado, con comunicación ao Consello Galego e ao Consello Xeral, e destes aos colexios, no caso de que afecten o exercicio da profesión.
2. Os sancionados poderán pedir a cancelación da nota do seu expediente persoal nos seguintes prazos contados desde o cumprimento da sanción:
a) Se fose por falta leve, aos seis meses.
b) Se fose por falta grave, aos dous anos.
c) Se fose por falta moi grave, aos catro anos.
3. Executada a sanción de expulsión, non se poderá solicitar a reincorporación a ningún dos colexios ata que transcorran cinco anos.
4. A cancelación de antecedentes realizarase tras a instrución dun procedemento en que o colexiado gozará dos mesmos dereitos que no procedemento incoado para a imposición da sanción, sendo susceptible a resolución que se adopte de ser impugnada na mesma forma que a resolución sancionadora.
Artigo 54º.-Réxime supletorio.
No non previsto neste título e nos estatutos particulares do colexio rexerán como supletorios a Lei 30/1992, do 26 de novembro, de réxime xurídico das administracións públicas e do procedemento administrativo común; o Regulamento do procedemento para o exercicio da potestade sancionadora e demais disposicións concordantes.
Título V
Da reforma dos estatutos
Artigo 55º.-Procedemento para a reforma dos estatutos.
Para a modificación destes estatutos será preciso o acordo da Xunta Xeral do colexio, adoptado coa maioría absoluta dos votos dos seus membros presentes ou representados.
Título VI
Da disolución do colexio
Artigo 56º.-Procedemento para a disolución do colexio.
1. No caso de disolución da organización colexial dos enxeñeiros técnicos industriais, o Colexio de Ourense disolverase por acordo da súa Xunta Xeral extraordinaria, adoptado co voto favorable de máis da metade dos votos dos colexiados asistentes.
O patrimonio do colexio destinarase á entidade representativa asistencial dos enxeñeiros técnicos industriais que acorde a Xunta Xeral coa maioría sinalada.
Para tal efecto, a mesma Xunta Xeral constituirá unha comisión liquidadora integrada pola Xunta de Goberno e por tres colexiados máis, designados pola Xunta Xeral, comisión que, en prazo de tres meses desde a súa constitución, deberá ter concluída a liquidación dos dereitos e obrigas do colexio e pechadas as contas, todo o cal someterá á aprobación da Xunta Xeral.
2. Se a disolución do colexio se producise por fusión con outro colexio de enxeñeiros técnicos industriais de Galicia ou por absorción por outro deles, requirirase acordo da Xunta Xeral extraordinaria adoptado por maioría de tres quintos dos colexiados asistentes e, unha vez ditado o decreto previsto no artigo 14.2º da Lei de colexios profesionais de Galicia, o patrimonio do colexio integrarase plenamente no colexio resultante da fusión ou absorción, ao cal sucederá, por efecto directo do decreto aludido, o Colexio de Ourense, en todos os seus dereitos e obrigas.
3. En caso de disolución do colexio como consecuencia de que a organización profesional dos enxeñeiros técnicos industriais se integre noutra organización profesional que englobe, no ámbito de España, outros titulados xunto aos enxeñeiros técnicos industriais, a disolución acordarase en Xunta Xeral extraordinaria por maioría simple dos votos dos asistentes e os efectos de subrogación e sucesión no patrimonio, dereitos e obrigas do Colexio de Ourense terá efectos desde a entrada en vigor da disposición que autorice a integración aludida.